Fundargerð 15. fundur skipulagsnefndar Svalbarðsstrandarhrepps 2010 - 2014 , haldinn í ráðhúsinu Svalbarðseyri , miðvikudaginn 7. mars 2012 kl. 17:00 . Fundinn sátu : Anna Fr. Blöndal , Stefán Sveinbjörnsson , Stefán H. Björgvinsson , Sigurður Halldórsson og Jón Hrói Finnsson . Fundargerð ritaði : Jón Hrói Finnsson , sveitarstjóri . Sigurður Halldórson , 2. varamaður mætti á fundinn að beiðni fundarboðenda þannig að hann væri til reiðu ef nefndarmenn þyrftu að víkja sæti . Ákveðið var að hann fengi að sitja fundinn með málfrelsi og tillögurétt . Ágúst Hafsteinsson , skipulagsráðgjafi sat fundinn einnig . 1. 1203005 - Hæfi nefndarmanns til þátttöku í undirbúningi og afgreiðslu mála á fundinum . Þar sem vafi leikur á hæfi Stefáns Sveinbjörnssonar um þátttöku í málum 1 - 3 í fundarboði vegna hugsanlegra hagsmuna fyrirtækis hans af niðurstöðu þeirra var það borið undir atkvæði . Stefán tók ekki þátt í afgreiðslunni . 1 . Deiliskipulag Eyrarinnar Nefndin kemst ekki að niðurstöðu um hæfi Stefáns . Samþykkt að óska eftir úrskurði ráðuneytisins . 2 . Umsókn um viðbyggingu við vinnsluhúsnæði Kjarnafæðis . Nefndin telur Stefán vanhæfan til að fjalla um málið . 3 . Umsókn um framkvæmdaleyfi vegna hafnargarðs . Nefndin kemst ekki að niðurstöðu . Ákveðið að skjóta málinu til úrskurðar ráðuneytisins . Stefán Sveinbjörnsson óskaði eftir að bókuð yrðu mótmæli hans við niðurstöðu nefndarinnar varðandi vanhæfi hans til þátttöku í afgreiðslu á umsókn Kjarnafæðis um heimild til að byggja viðbyggingu við vinnsluhúsnæði fyrirtækisins . 2. 1106007 - Deiliskipulag Eyrarinnar á Svalbarðseyri Ágúst Hafsteinsson mætti á fund nefndarinnar . Þar sem ekki fékkst niðurstaða á fundinum varðandi hæfi eins nefndarmanna til að fjalla um málið fól umræðan um málið ekki í sér ákvarðanatöku . Ágúst fór yfir fundargerð fundar með hagsmunaaðilum og almenn atriði varðandi húsakönnun og vinnuna framundan . Afgreiðslu frestað . 3. 1203003 - Umsókn um framkvæmdaleyfi vegna Hafnargarðs við Svalbarðseyrarhöfn Í tölvupósti frá 29. febrúar 2012 óskar Hörður Blöndal , fyrir hönd Hafnasamlags Norðurlands , eftir framkvæmdaleyfi vegna byggingar hafnargarðs í mynni Svalbarðseyrarhafnar skv. meðfylgjandi afstöðumynd . Afgreiðslu frestað í ljósi niðurstöðu liðar 1 í fundargerðinni . 4. 1107010 - Þróunaráætlun Kotabyggðar Umræður um vinnu við gerð þróunaráætlunar í Kotabyggð . Lögð voru fram drög að kostnaðarreikningum vegna gatnagerðar . Fært framar í dagskrá með samþykki fundarmanna . Umræður urðu um það hvort eðlilegt væri að sveitarfélagið kostaði framkvæmdir við gatnagerð og uppbyggingu hverfisins í ljósi þess að um land í eigu einkaaðila er að ræða . Stefán Sveinbjörnsson tók fram að hann teldi óeðlilegt að sveitarfélagið legði í miklar fjárfestingar til að landeigendur geti selt íbúðarlóðir . Hætt væri við að með því væri verið að færa einkaaðilum verðmæti . Stefán sagði að hann teldi Önnu Fr. Blöndal vinna að því að færa Hauki Halldórssyni fé . Anna Óskaði eftir að ummælin væru færð til bókar . Ágúst var spurður álits á fyrirkomulaginu . Hann taldi það fyrirkomulag sem gert er ráð fyrir í nýjum skipulagslögum sé vænlegra en það fyrirkomulag sem áður hefur tíðkast , þar sem landeigendur hafa kostað og séð um framkvæmdir , m.a. til að jafna hlut íbúa á slíkum svæðum . Rætt var um þann kostnað sem fyrirsjánlegur er við framkvæmdirnar . Nefndin beinir því til sveitarstjórnar að farið verði vel yfir líkurnar á að fjárfestingin skili sér í ávinningi fyrir sveitafélagið áður en ákvörðun verður tekin . Stefán Sveinbjörnsson óskaði eftir að eftirfarandi yrði fært til bókar : „ Ég vil að aðrir landeigendur í Svalbarðsstrandarhreppi sem óska eftir að skipuleggja íbúðarhúsabyggð njóti sömu fyrirgreiðslu í vegaframkvæmdum og öðru slíku eins og Kotabyggðarsvæðið ef af verður “ . Anna óskaði eftir að fært yrði til bókar að ítrekað hefði verið upplýst á fundinum að landeigendur hafa ekki óskað eftir breytingunni á svæðinu " . 5. 1203004 - Umsókn um skipulagsheimild fyrir 370fm viðbyggingu á Svalbarðseyri Í bréfi frá 21. febrúar 2012 óskar Þröstur Sigurðsson , fyrir hönd Kjarnafæðis ehf , eftir að skipulagsnefnd veiti heimild til byggingar á 370fm viðbyggingu við vinnsluhúsnæði fyrirtækisins á Svalbarðseyri skv. meðfylgjandi teikningum . Óskað er eftir að umsóknin verði sett í grenndarkynningu og afgreidd svo fljótt sem verða má . Með tilkomu viðbyggingarinnar verður skemma sú sem þegar hefur veitt leyfi fyrir við suðurgafl vinnsluhúsnæðisins óþörf . Liðurinn var færður aftar í dagskránni með samþykki fundarmanna . Stefán Sveinbjörnsson vék af fundi undir þessum lið sbr. lið 1 . Sigurður Halldórsson tók sæti hans . Anna sagði frá samtali sínu við skipulagsráðgjafa . Fram kom að hann telur framkvæmdina falla vel að þeim sjónarmiðum sem höfð eru að leiðarljósi í yfirstandandi vinnu við deiliskipulag og telur heppilegra að setja framkvæmdina í grenndarkynningu en að skapa óæskilegan þrýsting á vinnuna við skipulagið . Þar sem miklir hagsmunir eru í húfi fyrir umsækjanda og þar sem framkvæmdin fellur vel að hugmyndum um deiliskipulag svæðisins , sbr. verkefnislýsingu , fellst skipulagsnefnd á að framkvæmdin verði sett í grenndarkynningu . 6. 1203006 - Drög að verkefnislýsingu vegna vinnu við svæðisskipulag Eyjafjarðar . Lögð fram til kynningar drög að verkefnislýsingu vegna vinnu við svæðisskipulag Eyjafjarðar Fleira ekki gert . Fundi slitið kl. 20.30 .